กองทุนฯเร่งจ่ายเงินเจ้าหนี้ประกันปิด
&nbsp;กองทุนประกันวินาศภัย เร่งจ่ายเงินเจ้าหนี้ประกันถูกสั่งปิด
30 ธ.ค. 2558

กองทุนประกันวินาศภัย เร่งจ่ายเงินเจ้าหนี้ประกันถูกสั่งปิด
นางกมลวรรณ กีรติสมิต ผู้จัดการกองทุนประกันวินาศภัย เปิดเผยว่า ขณะนี้ทางกองทุนฯ ได้จ่ายเงินชดเชยคืนให้กับผู้เอาประกันภัยหรือเจ้าหนี้ของบริษัท ยูเนี่ยนอินเตอร์ประกันภัย ที่ถูกคำสั่งให้ปิดกิจการไปได้แล้วประมาณ 50 ราย เหลือประมาณ 30 ราย จะจ่ายให้ครบโดยเร็ว
ทั้งนี้ บริษัท ยูเนี่ยนฯ เป็นบริษัทแรกที่ได้รับเงินชดเชยหลังจากที่ พ.ร.บ.ประกันวินาศภัยและ พ.ร.บ.ประกันชีวิตมีผลบังคับใช้ ไปเมื่อวันที่ 6 มี.ค.ที่ผ่านมา 
สำหรับบริษัท ศูนย์สุขภาพประเทศไทยนั้น กองทุนฯ ยังไม่สามารถจ่ายเงินชดเชยให้ได้ และจะส่งเรื่องไปให้สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) พิจารณาตัดสินอีกครั้ง ว่ามีกรมธรรม์บางส่วนของบริษัท ศูนย์สุขภาพฯ จะเข้าข่ายเป็นกรมธรรม์ประกันชีวิตหรือกรมธรรม์ประกันวินาศภัย
บริษัท สัมพันธ์ประกันภัย ทางกรมบังคับคดีอยู่ระหว่างพิจารณามูลหนี้ของผู้เอาประกันที่เหลืออีกประมาณ 100 คำขอ จากทั้งหมด 1.3 หมื่นคำขอ ซึ่งคาดว่าเดือน เม.ย.ปีหน้าจะแล้วเสร็จและเริ่มทยอยจ่ายเงินชดเชยให้กับผู้เอาประกันได้ ใกล้เคียงกับกรณีของบริษัท เอ.พี.เอฟ อินเตอร์เนชั่นแนล อินชัวรันส์ และบริษัท วิคเตอรี่ประกันภัย ที่อยู่ในขั้นตอนของกรมบังคับคดีเช่นกัน
นางกมลวรรณ กล่าวว่า กรณีของบริษัท ลิเบอร์ตี้ประกันภัย และบริษัท ส่งเสริมประกันภัยอยู่ระหว่างขั้นตอนของผู้ชำระบัญชีและประนอมหนี้ คาดว่าในปีหน้าจะสามารถจ่ายเงินชดเชยให้กับเจ้าหนี้ได้ ซึ่งปัจจุบันกองทุนฯ มีเงินที่ได้รับในสัดส่วน 0.25% จากเบี้ยรับตรงของธุรกิจประกันวินาศภัยรวมกันอยู่ประมาณ 2,700 ล้านบาท